Αντόλφο Πεντερνέρα

Ο **Αντόλφο Αλφρέδο Πεντερνέρα Ασαλίνι** (*Adolfo Alfredo Pedernera Assalini*, 15 Νοεμβρίου 1918 – 12 Μαΐου 1995), ήταν Αργεντινός ποδοσφαιριστής και προπονητής. Θεωρήθηκε ευρέως ως ένας από τους μεγαλύτερους παίκτες στον κόσμο τη δεκαετία του 1940, καθώς και ένας από τους καλύτερους ποδοσφαιριστές της Αργεντινής όλων των εποχών. Στις εκλογές της IFFHS για την ανάδειξη των καλύτερων του 20ού αιώνα κατέλαβε την 52η θέση και τη 12η στη Νότια Αμερική.

Γνωστός με το προσωνύμιο *El Maestro* (ο δάσκαλος), είχε ηγετική παρουσία σε δύο μεγάλες ομάδες της εποχής του, της Ρίβερ Πλέιτ της δεκαετίας του 1940 γνωστής ως *La Máquina* (ισπανικά, Η Μηχανή) και την Μιγιονάριος της Κολομβίας γνωστής ως *Ballet Azul* (Μπλε Μπαλέτο). Αγωνιζόμενος με την Εθνική Αργεντινής κέρδισε τρεις φορές το Κόπα Αμέρικα και βραβεύτηκε ως ο καλύτερος παίκτης στη διοργάνωση του 1946.

## Βιογραφία

### Πρώτα χρόνια
Ως έφηβος, ο Πεντερνέρα έδειξε γρήγορα το ταλέντο του στο ποδόσφαιρο. Ο πρώτος σύλλογος που εντάχθηκε ήταν η *Cruceros de la Plata*, αλλά σύντομα στα 14 του χρόνια εντάχθηκε στην ομάδα νέων της Ουρακάν και την επόμενη χρονιά στην Ρίβερ Πλέιτ. Το 1935, σε ηλικία 16 ετών και 7 μηνών έκανε ντεμπούτο ως επαγγελματίας στην ομάδα ανδρών, ο νεότερος παίκτης μέχρι τότε στο πρωτάθλημα της χώρας.

### Καριέρα σε συλλόγους
Κατά τη διάρκεια της 11χρονης καριέρας του στην ομάδα του Μπουένος Άιρες κέρδισε πέντε τίτλους πρωταθλήματος, το 1936, 1937, 1941, 1942 και 1945 έχοντας καθιερωθεί αρχικά ως αριστερός ακραίος επιθετικός από το 1936. Σε 273 αγώνες πρωταθλήματος σημείωσε 131 γκολ και συνολικά σε 308 επίσημους αγώνες 143 τέρματα. 

Η ηγετική του παρουσία, οι υψηλές τεχνικές ικανότητές του και η ευχέρεια και με τα δύο πόδια τον κατέστησαν ένα από τα μεγαλύτερους παίκτες του ποδοσφαίρου της Αργεντινής, μέλος της ομάδας που κέρδισε τον τίτλο πρωταθλήματος το 1937. Η ομάδα κέρδισε το 85% των πόντων, σημειώνοντας 106 γκολ σε 34 αγώνες. Εκτός από την τεχνική επιδεξιότητα, ο Πεντερνέρα διέθετε ακρίβεια στις πάσες του, ομαδικότητα και ιδιαίτερη τακτική ικανότητα. Την τριετία 1936–39 η ομάδα σκόραρε σε 96 συνεχόμενα επίσημα παιχνίδια, ρεκόρ κόσμου που παραμένει ακατάρριπτο σημειώνοντας 316 τέρματα.  

Μαζί με το θρυλικό Χοσέ Μανουέλ Μορένο, με τον οποίο ήταν συμπαίκτες από την πρώτη του χρονιά και είχαν άριστη συνεργασία, ήταν ο πυρήνας του σχηματισμού της ομάδας που σταδιακά δημιουργήθηκε και έμεινε γνωστός ως *La Máquina* («Η Μηχανή»), τη γραμμή επιθέσεων που αποτελούνταν από τους Πεντερνέρα, Μορένο, Άνχελ Λαμπρούνα, Χουάν Κάρλος Μουνιός και Φέλιξ Λουστάου.
Αυτή η Ρίβερ Πλέιτ από τη δεκαετία του 1940 εξακολουθεί να θεωρείται συχνά ως η καλύτερη ομάδα στην ιστορία της χώρας. Η σύνθεση ολοκληρώθηκε το 1942, με την άφιξη του Λουστάου. Η ομάδα, η οποία ήταν ήδη πρωταθλήτρια Αργεντινής, συνέχισε να επιδεικνύει το καλύτερο ποδόσφαιρο στη χώρα, και αφού νίκησε με 6–2 την *Chacarita Juniors* εκείνη τη χρονιά, ο κορυφαίος δημοσιογράφος *Borocotó* , από το περιοδικό *El Grafico*, της έδωσε αυτό το ψευδώνυμο. Ο Πεντερνέρα ίσως ήταν αυτός που ο ρόλος του διαμόρφωσε του λειτουργία του κουιντέτου  καθώς καταλάβαινε τα παιχνίδια όσο κανένας άλλος:  αγωνίστηκε για πρώτη φορά στο κέντρο της επίθεσης στη 10η αγωνιστική του πρωταθλήματος του 1941, με αντίπαλο την Ιντεπεντιέντε, και σημείωσε το νικητήριο γκολ. Έναν αγώνα αργότερα, πάλι κόντρα στην Ιντεπεντιέντε αγωνίστηκε και πάλι ως κεντρικός επιθετικός και η Ρίβερ συνέτριψε την αντίπαλο με 4–0 και ο Πεντερνέρα ήταν και πάλι ο πρωταγωνιστής:  σημείωσε τρία γκολ, αποτέλεσμα καθοριστικό για την κατάκτηση του τίτλου. Μεταξύ 1942 και 1946, το κουιντέτο δεν έπαιξε τόσο συχνά: υπήρχαν συνολικά 18 επίσημες συναντήσεις σε πλήρη σύνθεση και τέσσερα φιλικά παιχνίδια. Η ηρεμία στις κινήσεις και η επιμονή στην κατοχή και λιγότερο στο σκοράρισμα τους έδωσε ένα άλλο ψευδώνυμο: *Los Caballeros de la Angustia* (Οι Ιππότες της Αγωνίας). Ο Πεντερνέρα καθιερώθηκε ως κεντρικός επιθετικός και με τη διαρκή κινητικότητα έδινε την ευκαιρία σε όλους να λειτουργούν και εκτελεστικά. Η τελευταία εμφάνιση επιθετικής γραμμής ήταν στις 17 Νοεμβρίου 1946 σε μια πικρή ισοπαλία 2–2 με αντίπαλο την Ουρακάν. Η Ρίβερ βρισκόταν σε κρίση: είχε χάσει τους τρεις προηγούμενους αγώνες της - έναν εναντίον της Μπόκα Τζούνιορς - και βρισκόταν καθ' οδόν προς την τρίτη θέση στο πρωτάθλημα, τη χαμηλότερη θέση της από το 1940. Η ομάδα θεωρείται ως η πρώτη άτυπη εφαρμογή του συστήματος του ολοκληρωτικού ποδοσφαίρου με τον Πεντερνέρα να έχει το ρόλο του Γιόχαν Κρόιφ ως ψευδές "9" στον Άγιαξ. Το 1942 ήταν η πιο παραγωγική του χρονιά με 23 γκολ σε 24 αγώνες πρωταθλήματος. Εκείνη τη σεζόν το πρωτάθλημα εξασφαλίστηκε την προτελευταία αγωνιστική με την εκτός έδρας ισοπαλία με τη Μπόκα Τζούνιορς, σε αγώνα που η Ρίβερ Πλέιτ έμεινε με δέκα παίκτες και η γηπεδούχοι προηγήθηκαν με 2–0, όμως δύο γκολ του Πεντερνέρα έδωσαν τον τίτλο.

thumb|Με τη Ρίβερ Πλέιτ σε εξώφυλλο του ''El Grafico''
Συνεργάστηκε επίσης αργότερα με τους Νέστορ Ρόσι και Αλφρέδο Ντι Στέφανο, τους οποίους αργότερα θα είχε συμπαίκτες στην Κολομβία, αλλά πρωτύτερα είχε μια σύντομη παρουσία, το 1947, με την Ατλάντα του Μπουένος Άιρες. Ο σύλλογος υποβιβάστηκε για πρώτη φορά, και ο Πεντερνέρα επέστρεψε το 1948 στην Ουρακάν όπου ξεκίνησε την καριέρα του ως νέος.

Ήταν από τους πρωταγωνιστές της απεργίας των ποδοσφαιριστών της Αργεντινής το 1949, που οδήγησε στην διακοπή του πρωταθλήματος και την έξοδο από τη χώρα σημαντικού αριθμού μεγάλων παικτών. Το 1949 δέχθηκε δελεαστική πρόταση από την Μιγιονάριος της Μπογκοτά. Μεταγράφηκε στον πλουσιότερο σύλλογο της Κολομβίας στις 8 Ιουνίου 1949. Έφτασε στην πρωτεύουσα της χώρας στις 10 Ιουνίου και τον υποδέχτηκαν στο αεροδρόμιο 5.000 οπαδοί. Στις 25 Ιουνίου, έπαιξε για πρώτη φορά με τον σύλλογο, βοηθώντας τον να νικήσει τη ΚΝ Κάλδας (*Club Deportes Caldas*) με σκορ 3–0. Ο τύπος της Μπογκοτά σχολίασε ευμενώς την παρουσία του και έγραψε την επόμενη μέρα ότι ο *El Maestro* ήταν «ένα φαινόμενο, ένας καλλιτέχνης, ένας κύριος της ντρίμπλας και έκανε επίδειξη νοημοσύνης. Μετά το ντεμπούτο του El Maestro, όλα είναι δυνατά». Μαζί με τον Αλφρέδο Ντι Στέφανο και τον Νέστορ Ρόσι, η ομάδα κέρδισε τον τίτλο του πρωταθλήματος της Κολομβίας το 1949. Στο παιχνίδι πρωταθλήματος, ο Πεντερνέρα σημείωσε τα δύο πιο αποφασιστικά γκολ στη διοργάνωση σκοράροντας στους αγώνες πλέι οφ απέναντι στην Ντεπορτίβο Κάλι το 1949.

Το 1951 η αποχώρηση του προπονητή της Μιγιονάριος  οδήγησε τον Πεντερνέρα σε ηλικία 33 ετών να γίνει παίκτης-προπονητής της ομάδας. Σε αυτή τη θέση η παρουσία του ήταν καθοριστική για την κατάκτηση τριών διαδοχικών πρωταθλημάτων από το 1951 έως το 1953 και του Κυπέλλου Κολομβίας του 1953.

Τον Μάρτιο του 1952, όταν  ήταν 34 ετών, ήταν μέρος της περιοδείας του συλλόγου στην Ευρώπη με την Ρεάλ Μαδρίτης να ενδιαφέρεται να τον παρακολουθήσει, αν και τελικά ο Ντι Στέφανο κέρδισε τις εντυπώσεις. Σε αυτό το ταξίδι, πέτυχαν νίκη επί της ισπανικής ομάδας με 4–2. Τελικά έγιναν δύο ακόμα παιχνίδια στη Μπογκοτά αργότερα που κέρδισε επίσης η κολομβιανή ομάδα. Ο Αργεντίνος οδήγησε επίσης την ομάδα του στη νίκη στο Μικρό Παγκόσμιο Κύπελλο Συλλόγων (ισπανικά: *Pequeña Copa del Mundo*), ένα διεθνές τουρνουά που πραγματοποιήθηκε στη Βενεζουέλα το 1953. Αυτή η διοργάνωση είχε μεγάλη σημασία για την εποχή της, μεταξύ 1952 και 1957 με συμμετοχή τεσσάρων ομάδων, τριών από την Ευρώπη και μιας από τη Νότια Αμερική. Θεωρείται ως ο πρόδρομος του Διηπειρωτικού Κυπέλλου. Το 1954, το Σύμφωνο της Λίμα που οριοθέτησε τη λειτουργία του ποδοσφαίρου της Κολομβίας και ανάγκασε όλους τους «παράνομους» παίκτες να επιστρέψουν στους συλλόγους προέλευσης πριν την απεργία στην Αργεντινή έως την 1η Ιανουαρίου 1955, οπότε ο Πεντερνέρα επέστρεψε για ένα χρόνο στην Ουρακάν, χωρίς όμως αξιοσημείωτη παρουσία. Κλείνοντας την καριέρα του στην Κολομβία είχε κατακτήσει 10 τίτλους και σημειώσει 130 τέρματα.

### Διεθνής καριέρα
Αγωνίστηκε 21 φορές με την Εθνική Αργεντινής σημειώνοντας 7 τέρματα. Έκανε το ντεπούτο του το 1940 και κατέκτησε τρία Πρωταθλήματα Νότιας Αμερικής (μετέπειτα Κόπα Αμέρικα), το 1941, 1942, 1946 και ψηφίστηκε καλύτερος παίκτης της τρίτης διοργάνωσης σημειώνοντας δύο τέρματα σε πέντε αγώνες: από ένα γκολ στις νίκες επί της Χιλής και της Ουρουγουάης με το ίδιο σκορ (3–1). Από την πρώτη διοργάνωση έκανε εντύπωση με την τεχνική του κατάρτιση, αν και δεν σημείωσε γκολ. Ο Δεύτερος Παγκόσμιος Πόλεμος του στέρησε την ευκαιρία να αναδειχθεί σε πιο εκτεταμένο επίπεδο με το ποδόσφαιρο της χώρας του να ζει χρυσή εποχή εκείνη την περίοδο. Η χειρουργική επέμβαση μηνίσκου το 1946 επηρέασε την συνολική του απόδοση και έτσι μετά το τέλος της σταδιοδρομίας του στη Ρίβερ Πλέιτ αποχώρησε από την εθνική ομάδα. Ο Ομπντούλιο Βαρέλα, ο εμβληματικός αρχηγός της Ουρουγουάης, ρωτήθηκε λίγα πριν από τον καθοριστικό αγώνα για τον τίτλο στο Παγκόσμιο Κύπελλο του 1950 αν φοβόταν που θα έπρεπε να αντιμετωπίσει τη Βραζιλία, σκέφτηκε και έδωσε μια ηχηρή απάντηση: «Φοβάμαι;... Έχετε ξεχάσει ότι έχω παίξει εναντίον του Πεντερέρα... Και δεν υπάρχει κανείς σαν αυτόν...».

### Προπονητής
Μετά την αποχώρησή του από την ενεργό δράση ο Πεντερνέρα έγινε προπονητής με πρώτη την Νασιονάλ της Ουρουγουάης, όπου έμεινε για λίγους μήνες το 1955. Σε 23 χρόνια προπόνησε μεγάλους συλλόγους όπως η Ιντεπεντιέντε, η Μπόκα Τζούνιορς και οι εθνικές ομάδες Κολομβίας (1961–62) και Αργεντινής (1969). Με την εθνική Κολομβίας πέτυχε την πρόκριση της ομάδας στο Παγκόσμιο Κύπελλο του 1962 αλλά απέτυχε στην πρόκριση της Αργεντινής στο Παγκόσμιο Κύπελλο του 1970 για πρώτη φορά στην ιστορία της διοργάνωσης.

Το 1964 σε ψηφοφορία ειδικών του περιοδικού *El Gráfico* εκλέχθηκε δεύτερος καλύτερος ποδοσφαιριστής της χώρας μετά το Μορένο και στην καλύτερη ενδεκάδα της ιστορίας. Απεβίωσε το 1995 στο Μπουένος Άιρες. Το 2000 έλαβε μεταθανάτια το βραβείο τιμής του ιδρύματος Konex ως μία από τις πιο σημαντικές προσωπικότητες στην ιστορία του αθλητισμού της Αργεντινής. Το 1980 είχε λάβει το δίπλωμα αξίας Konex.

## Τίτλοι και διακρίσεις
**Ρίβερ Πλέιτ**
* Πρωτάθλημα Αργεντινής (5) : 1936 Copa Campeonato, 1936 Copa de Oro, 1937, 1941, 1942 
* Copa Aldao (4) : 1936, 1937, 1941, 1945
* Copa Ibarguren (3) : 1937, 1941, 1942
* Copa Adrián C. Escobar : 1941
**Μιγιονάριος**
* Πρωτάθλημα Κολομβίας (4) : 1949, 1951, 1952, 1953 
*  Κύπελλο Κολομβίας : 1953
**Εθνική Αργεντινής**
* Κόπα Αμέρικα (3) : 1941, 1942, 1946
**Ατομικές διακρίσεις**
* Καλύτερος παίκτης του Κόπα Αμέρικα : 1946
* IFFHS : 52ος καλύτερος ποδοσφαιριστής του 20ού αιώνα και 12ος της Νότιας Αμερικής  
* Honour Konex Award : 2000

## Παραπομπές


## Εξωτερικοί σύνδεσμοι

 
*  
* Desmontando “La Máquina” (Ισπανικά)
*Máquina e il River Plate anni ’40 (Ιταλικά) 

 

Κατηγορία:Αργεντινοί ποδοσφαιριστές 
Κατηγορία:Ποδοσφαιριστές Εθνικής Αργεντινής 
Κατηγορία:Ποδοσφαιριστές Πριμέρα Ντιβιζιόν Αργεντινής
Κατηγορία:Ποδοσφαιριστές Ρίβερ Πλέιτ 
Κατηγορία:Ποδοσφαιριστές Πρωταθλήματος Κολομβίας
Κατηγορία:Μιγιονάριος Φούτμπολ Κλουμπ 
Κατηγορία:Ποδοσφαιριστές Κλουμπ Ατλέτικο Ουρακάν
Κατηγορία:Αργεντινοί ποδοσφαιριστές στο εξωτερικό
Κατηγορία:Αργεντινοί προπονητές ποδοσφαίρου 
Κατηγορία:Επιθετικοί ποδοσφαιριστές
Κατηγορία:Παίκτες νικητές Κόπα Αμέρικα 
Κατηγορία:Προπονητές ποδοσφαίρου Μπόκα Τζούνιορς 
Κατηγορία:Προπονητές ποδοσφαίρου Εθνικής Αργεντινής 
Κατηγορία:Προπονητές ποδοσφαίρου Εθνικής Κολομβίας 
Κατηγορία:Προπονητές ποδοσφαίρου Κλουμπ Νασιονάλ ντε Φούτμπολ